Teodors Prūsis

Teodors Prūsis (1888—1938) bija latviešu strēlnieks un komunistiskā genocīda upuris.

 Dzīvesgājums 
Dzimis 1888. gadā Vitebskā Ādolfa Prūša un Annas Priedes ģimenē. Tēvs bija mazlietuviešu izcelsmes dzelzceļnieks. Māte bija latviete no Rīgas, bocmaņa Kārļa Eduarda Priedes meita.

Pirmā pasaules kara laikā dienējis 7. Bauskas latviešu strēlnieku pulkā, piedalījās Ziemassvētku kaujās un tika ievainots 1917. gada janvārī. Tā paša gada novembrī apprecējās ar sievieti vārdā Helēna un pārcēlās uz Maskavu. Tur viņš strādāja par grāmatvedi sporta inventāra rūpnīcā.

NKVD "Latviešu operācijas" laikā viņu 1938. gada 12. februārī apcietināja, 23. martā apsūdzēja "kontrrevolucionāras latviešu nacionālistiskas spiegu grupas" organizēšanā un kopā ar daudziem citiem latviešiem 7. aprīlī nošāva un apraka Butovas poligonā.

 Radinieki 
Teodora vecākais brālis Jānis Ādams Voldemārs Prūsis bija kara ārsts. Krievijas pilsoņu kara laikā dienējis Baltajā armijā, pēc komunistu uzvaras emigrēja uz Igauniju. Viņa dēls Voldemārs Prūsis bija vēsturnieks un Atirau universitātes vēstures nodaļas dibinātājs. Žurnāliste Irina Prūse ir Voldemāra Prūša meita un Jāņa Ādama Voldemāra Prūša mazmeita.

Vēl viens brālis, Vilis Prūsis, bija latviešu sociālistu revolucionāru grupas biedrs 1905. gada revolūcijas laikā. 1937. gadā izsūtīts uz Kazahstānu, kur miris.

 Atsauces 

Kategorija:1888. gadā dzimušie
Kategorija:1938. gadā mirušie
Kategorija:Latviešu strēlnieki
Kategorija:Butovas poligonā nošautie un apraktie